**NOTĂ INFORMATIVĂ**

**la proiectul de Lege pentru modificarea**

**şi completarea unor acte legislative**

Proiectul de Lege pentru modificarea şi completarea unor acte legislative este elaborat în temeiul executării pct.10.2 din măsurile suplimentare la Programul național de implementare a Planului de Acțiuni Republica Moldova – Uniunea Europeană în domeniul liberalizării regimului de vize, aprobat prin Hotărîrea Guvernului nr. 463 din 2 iulie 2013, care impune luarea unor măsuri în vederea consolidării cadrului legal în domeniul managementului integrat al frontierei de stat, precum și în contextul executării indicației Guvernului nr.1516-431 din 24 iulie 2013 cu privire la unele aspecte ce țin de stabilirea unui control mai strict în zona de frontieră în partea ce ține vînătoarea, pescuitul și pășunatul.

Proiectul prevede amendarea Codului contravențional, Legii nr.200 din 16 iulie 2010 privind regimul străinilor în Republica Moldova, Legii nr.215 din 4 noiembrie 2011 cu privire la frontiera de stat a Republicii Moldova și Legii nr.132 din 8 iunie 2012 privind desfășurarea în siguranță a activităților nucleare și radiologice.

Propunerea de modificare a art. 3321 din Codul contravențional prin modificarea titlului și prin substituirea, în alin. (3) a articolului, a sintagmei „transportatori aerieni” cu sintagma „transportatori” se justifică prin faptul aducerii în concordanță a articolului respectiv cu prevederile Legii nr. 215 din 4 noiembrie 2011 cu privire la frontiera de stat a Republicii Moldova, care în art. 41 alin. (1) prevede că, transportatorii sînt obligaţi să transmită Poliţiei de Frontieră, pînă la începerea controlului la trecerea frontierei, informaţiile privind pasagerii pe care urmează să-i transporte, precum şi lista personalului care deserveşte ruta. De asemenea, alin. (3) al aceluiași articol stabilește că, netransmiterea, transmiterea incompletă sau eronată a informaţiei prevăzute la alin. (1) de către transportatori atrag răspunderea contravenţională. Astfel, articolele respective din Legea privind frontiera de stat a Republicii Moldova, stabilesc dreptul de a sancționa transportatorii de netransmiterea, transmiterea incompletă sau eronată a datelor referitoare la pasagerii transportați, pe când redacția în vigoare a art. 3321 din Codul contravențional prevede sancționarea doar a transportatorilor aerieni pentru încălcările menționate, or este necesară sancționarea tuturor transportatorilor, inclusiv a celor care operează curse terestre.

Prin modificarea propusă la art. 333 alin. (1) din Codul contravențional se propune sancționarea cetățenilor străini care încalcă regulile de şedere în Republica Moldova prin nepărăsirea teritoriului ţării la expirarea termenului de aflare sau de şedere acordat. Totodată, sancțiunea respectivă nu se va aplica în raport cu cetățenii străini care părăsesc benevol teritoriul Republicii Moldova după expirarea termenului de aflare sau de ședere acordat. Raționamentul excepției respective constă în faptul că acestei categorii de străini i se aplică interdicția de intrare în momentul părăsirii teritoriul Republicii Moldova, iar aplicarea sancțiunii contravenționale se consideră a fi de prisos. Amendamentul respectiv este în concordață cu acțiunea nr. 34, subacțiunea 3) din Planul de acţiuni pentru anii 2011-2015 privind implementarea Strategiei naţionale în domeniul migraţiei şi azilului (2011-2020), aprobat prin Hotărârea Guvernului nr.1009 din 26 decembrie 2011, care prevede necesitatea amendării Codului contravenţional şi a altor acte legislative în vederea acordării pentru străinii, a căror şedere a devenit ilegală, a unei „perioade de graţie” pentru părăsirea benevolă a teritoriului Republicii Moldova fără aplicarea sancţiunilor contravenţionale. De asemenea, potrivit prevederilor art.1 lit.c) din Hotărârea Parlamentului nr.234 din 11 octombrie 2013 „Cu privire la implementarea unor acţiuni de facilitare a liberei circulaţii pe teritoriul Republicii Moldova”, stabilește că Guvernul, în vederea asigurării dreptului la libera circulaţie pe întreg teritoriul ţării a persoanelor cu domiciliu în localităţile din stînga Nistrului (Transnistria) posesoare ale documentelor de călătorie eliberate de autorităţi străine, va examina oportunitatea şi va propune modificarea legislaţiei pentru excluderea aplicării sancţiunilor pentru nerespectarea regulilor de şedere pe teritoriul Republicii Moldova, prevăzute pentru cetăţenii străini, în raport cu posesorii documentelor de călătorie eliberate de autorităţile străine domiciliaţi în localităţile din stînga Nistrului (Transnistria).

**În Legea nr.200 din 16 iulie 2010 privind regimul străinilor în Republica Moldova** a fost propusă o nouă redacție a noțiunii de „*interdicție de intrare”.* Aceasta a fost expusă reieșind din conținutul art. 9 al Legii, care stabilește că interdicția de intrare poate fi aplicată atât de autoritatea competentă pentru străini, cât și de Poliția de Frontieră, or în redacția actuală a noțiunii reiese că interdicția se aplică doar de către autoritatea competentă pentru străini*.*

De asemnea, se propune completarea art. 6 alin. (1) din Lege cu un temei suplimentar potrivit căruia nu se permite intrarea pe teritoriul țării, și anume să fie instituit un consemn privind nepermiterea intrării în Republica Moldova. Or, potrivit proiectului legii propus, un consemn semnifică o informaţie cu privire la persoane, mijloace de transport, bunuri precum și documente în vederea interzicerii trecerii frontierei de stat, efectuării controlului amănunţit, în dependenţă de acţiunea ce urmează a fi întreprinsă. Atenționăm că, consemnele respective sunt introduse în Sistemul informaţional integrat al Poliţiei de Frontieră şi în alte baze de date. Corespunzător, au fost propuse suplimentar două temeiuri în baza cărora se interzice intrarea pe teritoriul Republicii Moldova. Astfel, străinii care au interdicția de intrare în Republica Moldova sau care și-au epuizat durata de aflare sau ședere acordată de Lege, nu vor putea intra pe teritoriul Republicii Moldova.

A fost lărgit cercul de persoane cărora li se poate elibera viza în punctele de trecere a frontierei de stat în situaţii de excepţie. Astfel, pe lângă situațiile stabilite în art. 21 din Lege, proiectul stabilește că viza poate fi acordată în punctele de trecere a frontierei de stat în situații de excepție, cum ar fi:

- cazurile în care funcţionarii din cadrul organizaţiilor internaţionale sunt delegaţi să îndeplinească misiuni oficiale în Republica Moldova într-un interval de timp scurt care nu va depăși perioada de 15 zile;

- în cazul sosirii participanților la acțiunile internaționale organizate în Republica Moldova, cu acordul Ministerului Afacerilor Externe și Integrării Europene, cînd intervalul de timp dintre informarea participanților de către țara gazdă și data acțiunii nu permite obținerea vizelor.

Cazurile respective sunt determinate de situațiile de urgență care pot interveni în activitatea funcționarilor menționați supra, iar termenul de obținere a vizei poate fi prea mare în raport cu urgența situației.

De asemenea, a fost stabilit faptul că Metodologia de calculare a perioadei de aflare a străinilor care intră pe teritoriul Republicii Moldova fără vize se aprobă de către ministrul afacerilor interne.

**La Legea nr.215 din 4 noiembrie 2011 cu privire la frontiera de stat a Republicii Moldova** au fost propuse un șir de amendamente și anume, concretizarea noțiunii consemn nominal (în proiect - *consemn*). În acest sens, s-a propus substituirea noțiunii de „consemn nominal” cu noțiunea de „consemn”, întrucât noțiunea de „consemn nominal” este una restrictivă și se referă doar la consemnele aplicate persoanelor, în condițiile în care un consemn poate fi aplicat și mijloacelor de transport și altor bunuri. Or, reieșind din art. 64 din Codul de executare, instanța de judecată poate aplica persoanei măsura interdicției de a părăsi țara. Cu referire la acest fapt, în baza de date este introdus un consemn cu privire la persoana respectivă. Suplimentar, reieșind din art. 72 alin. (5) din Codul de executare, încheierea executorului judecătoresc privind declararea mijloacelor de transport în căutare, constituie temei pentru a institui un consemn în privința mijlocului de transport.

De asemenea, art. 3 din Lege a fost completat cu noțiunile „control în prima linie”, „criminalitate transfrontalieră”, „tablou situațional”, „zonă prefrontalieră”, precum și au fost revizuite noțiunile de „control în linia a doua”, „zonă de frontieră”.

Suplimentar, proiectul stabilește modalitatea de colaborare în punctele de trecere portuare şi aeroportuare cu reprezentanţii căpităniei portului, respectiv ai administraţiei aeroportului, respectarea drepturilor omului, efectuarea controlului controlul minim și amănunțit (control în prima linie), accesul în zona de frontieră, precum și înăsprirea condițiilor de vînătoare în zona de frontieră.

Excluderea alin.(2) din art.17 al Legii nr.215 din 4 noiembrie 2011 cu privire la frontiera de stat a Republicii Moldova se datorează faptului că, cazurile în care polițistul de frontieră are dreptul să solicite justificarea scopului intrării în Republica Moldova sunt stabilite nemijlocit în alin. (1) al art. 17 din Lege.

**Legea nr.132 din 8 iunie 2012 privind desfășurarea în siguranță a activităților nucleare și radiologice** se propune a fi completată cu atribuirea competențelor suplimentare Poliției de frontieră, din considerentul că Poliția de Frontieră, reieșind din atribuțiile sale specifice, monitorizează, colectează și analizează informația pentru realizarea acțiunilor de prevenire, depistare și contracarare a traficului ilicit transfrontalier cu materiale nucleare și radioactive.

La fel, reieșind din atribuțiile sale specifice, Poliția de Frontieră exercită competența în zona de frontieră unde pot apărea cazuri de trafic ilicit transfrontalier cu materiale nucleare și radioactive. Potrivit pct. 9 sbp. 5) din Regulamentul Departamentului Poliției de Frontieră, aprobat prin Hotărârea Guvernului nr. 434 din 19 iunie 2012, Departamentul Poliției de Frontieră asigură securitatea statului şi ordinea publică prin prevenirea, contracararea, constatarea şi investigarea, în limitele competenţei, a traficului de substanţe şi deşeuri radioactive.

În scopul asigurării transparenţei în procesul decizional, proiectul este plasat pe pagina oficială a Ministerului Afacerilor Interne în reţeaua Internet, la directoriul „Transparenţa Decizională”.

Ţinem să menţionăm, că implementarea proiectului se va efectua în limitele mijloacelor financiare stabilite în bugetul de stat şi nu va necesita cheltuieli financiare suplimentare.

**Ministrul afacerilor interne Oleg BALAN**